Bellona-Hauge med jobbforslag til Solheim
Bellona-lederen mener regjeringen bør bruke Erik Solheim, når SV ikke lenger har bruk for han. I går ble det ble det nemlig kjent at både Solheim og Tora Aasland vrakes og erstattes av Heikki Holmås, Bård Vegar Solhjell og Inga Marte Thorkildsen. - For å dra nytte av Eriks kompetanse og enorme nettverk, så bør Erik bli klimaambassadør for Norge. Det vil være en god investering i forhold til hvor mye penger vi har puttet inn i det internasjonale arbeidet for vern av regnskog. Og pengene til regnskog er Eriks baby, sier Hauge. Erik Solheim sier til VG Nett at han er åpen for alle forslag. - Jeg har tenkt å gå tilbake til min jobb som spesialrådgiver i UD. Men dersom noen har spennende tilbud innen miljø-, klima- eller utviklingsfeltet, så er jeg veldig åpen for det. Det er bare å ringe, sier Solheim. BAKGRUNN:Solheim og Aasland går ut av regjeringenFrederic Hauge viser til Storbritannia, som har sin egen klimaamabassadør, John Ashton. Ashton er spesialutsending for klima for britisk UD. Han ble reutnevnt som spesialutsening i 2006 av Labours innenriksminister Margaret Beckett, og David Cameron videreførte Ashtons stilling da han tok over som statsminister i 2010. Hauge sier Solheim som person har betydd mye for Norges rolle i det internasjonale klimaarbeidet, gjennom sitt personlige nettverk. - Jeg roste Erik etter hans rolle i forhandlinger i klimaforhandlingene i Durban, fordi jeg ser på nært hold hva hans internasjonale nettverk betyr. Erik vil ikke bli husket for denne regjeringens miljøpolitikk, men han kommer til å bli husket for sitt internasjonale engasjement og fagkunnskap internasjonalt, sier Hauge.Han mener Jens Stoltenberg og regjeringen nå bør gjøre som den britiske regjeringen - holde seg med en egen klimaambassadør. - I forbindelse med overgangen fra Tony Blair til Cameron, så har John Ashton med sin rolle, vært veldig viktig i å representere kontinuitet. Det var generøst av Camerons regjering å la han fortsette. Vi trenger fagfolk, og Erik er en god fagmann på dette feltet. Dette kan han, i tillegg til at han har det politiske engasjementet, sier Hauge. Hauge har kjent Solheim siden 1985, da Hauge ble kjent for all gørr og gift han gravde opp, mens Solheim var ung SV-leder. Hauge legger ikke skjul på at de to statsrådene som nå ligger an til å gå inn i Miljøverndepartementet og i Bistandsdepartementet, ikke har erfaring internasjonalt.- At Erik blir klimaambassadør, vil også avlaste de to unge ministrene som kommer inn i miljø og bistand, som i internasjonal sammenheng er absolutt uerfarne. Dette vil være en god måte å sikre den kompetanse og nettverk som Erik har opparbeidet i mange år, sier Hauge og legger til: - I den formen vil han kunne representere Norge, være til stede på forhandlinger og benytte seg av sitt personlige nettverk når det gjelder regnskogpengene videre.Hauge sier det nå har kommet frem en ny bekymring for hvordan det skal gå med den norske regnskogsatsingen uten Solheim. - Mange av oss som jobber med regnskogen er bekymret for avgangen til Solheim. Jeg vet så veldig godt hvor mye personlige relasjoner betyr når forhandlingene står i stampe. Da vil Eriks kunnskap være god å ha, sier Hauge med en klar oppfordring til Stoltenberg. - Hvis ikke SV har bruk for han, så bør ha regjeringen ha bruk for han og utnevne han til klimaambassadør, sier Hauge.
Bellona-leder Frederic Hauge mener Erik Solheim bør bli Norges klima-ambassadør.